## Zakon o pripadnosti javnih prihoda Republici Hrvatskoj i jedinicama lokalne samouprave i stopama republičkih poreza

### NN 73/1991 (31.12.1991.), Zakon o pripadnosti javnih prihoda Republici Hrvatskoj i jedinicama lokalne samouprave i stopama republičkih poreza

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o pripadnosti javnih prihoda Republici Hrvatskoj i jedinicama lokalne samouprave i stopama republičkih poreza

Proglašavam Zakon o pripadnosti javnih prihoda Republici Hrvatskoj i
jedinicama lokalne samouprave i stopama republičkih poreza, kojeg je Sabor
Republike Hrvatske donio na sjednicama Vijeća udruženog rada 29. prosinca
1991, Vijeća općina 29. prosinca 1991. i Društveno-političkog vijeća 29.
prosinca 1991.

Klasa: 011-01/91-01/171

Urbroj: 71-91-1

Zagreb, 31. prosinca 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o pripadnosti javnih prihoda Republici Hrvatskoj i jedinicama lokalne samouprave i stopama republičkih poreza

Članak 1.

Prihodi za financiranje javnih potreba iz proračuna Republike Hrvatske
jesu:

1. porez na promet proizvoda i usluga,

2. porez na dobit pravnih osoba,

3. republički porez iz plaće radnika,

4. porez iz neto plaća i drugih osobnih primanja,

5. porez na prihod od autorskih prava, patenata i tehničkih unapređenja,

6. porez iz ukupnog prihoda građana,

7. porez na promet nekretnina,

8. administrativne takse,

9. sudske takse,

10. carine i druge carinske pristojbe,

11. novčane kazne izrečene u krivičnom postupku, izrečene u prijestupima
i u prekršajnom postupku po propisima o sigurnosti prometa na cestama i
po propisima o prijevozu u cestovnom prometu,

12. oduzeta imovinska korist i sredstva dobivena prodajom oduzetih predmeta
u krivičnom, privrednokaznenom i prekršajnom postupku,

13. prihodi koje svojom djelatnošću ostvaruju republički organi i druge
pravne osobe čija se redovna djelatnost financira iz republičkog proračuna,

14. emisijska dobit Narodne banke Hrvatske,

15 prihodi od državnih zajmova,

16. prihodi od kamata na depozitna sredstva,

17. drugi prihodi utvrđeni posebnim propisima.

Članak 2.

Prihodi za financiranje javnih potreba iz budžeta grada Zagreba i općina
(u daljem tekstu: jedinice lokalne samouprave) jesu :

1. porez na dobit fizičkih osoba,

2. općinski porez iz plaće radnika,

3. porez na prihod od poljoprivredne djelatnosti,

4. porez na prihod od imovine,

5. porez na nasljedstva i darove,

6. porez na dobitke od igara na sreću,

7. komunalne takse koje propisuju jedinice lokalne samouprave,

8. imovinska korist oduzeta po propisima o neposrednim porezima,

9. prihodi koje svojom djelatnošću ostvaruju općinski organi i druge
pravne osobe koje se financiraju iz budžeta jedinica lokalne samouprave,

10. novčane kazne izrečene u prekršajnom postupku, osim novčanih kazni
izrečenih za prekršaje po propisima o sigurnosti prometa na cestama i po
propisima o sigurnosti u cestovnom prometu.

11. drugi prihodi utvrđeni posebnim propisima.

Iznimno od odredbe stavka 1. ovoga članka jedinicama lokalne samouprave
s posebnim statutom pripadaju i prihodi od nepokretnih i pokretnih stvari
u njihovom vlasništvu, prihodi od poduzeća, agencija, ustanova i drugih
organizacija u njihovom vlasništvu, prihodi od prodaje nepokretnih i pokretnih
stvari u njihovom vlasništvu, nakon podmirenja obveza koje se iz tih prihoda
plaćaju.

Članak 3.

Jedinicama lokalne samouprave ustupaju se republički prihodi, i to:

1. porez na prihod od autorskih prava, patenata i tehničkih unapređenja,

2. 60% od naplaćenog poreza na promet nekretnina,

3. administrativne takse u skladu s propisima o administrativnim taksama.

Članak 4.

Pravne i fizičke osobe plaćaju porez na dobit po stopi od 40%.

Strane pravne i fizičke osobe plaćaju porez na dobit u visini od 50%
od stope propisane u stavku 1. ovoga članka.

Strane pravne i fizičke osobe, koje na teritoriju Republike Hrvatske
imaju registrirano poduzeće, a obavljaju djelatnost izvan Republike Hrvatske,
plaćaju porez na dobit po stopi od 1%.

Strane pravne i fizičke osobe, kojima je sjedište izvan teritorija Republike
Hrvatske, a posluju preko nerezidentskog računa poslovne banke u Republici
Hrvatskoj, na dobit koju ostvare tim poslovanjem plaćaju porez po stopi
od 40%.

Na iznose dnevnica za službena putovanja, naknade za troškove prijevoza
na rad i s rada, korištenje osobnog automobila u službene svrhe, naknade
za smještaj i prehranu na terenu, troškove za prehranu radnika u toku rada
i ostale naknade radnicima, isplaćene iznad iznosa utvrđenih kolektivnim
ugovorom, plaća se posebni porez po stopi od 50%.

Članak 5.

Republički porez iz plaća radnika plaća se po stopi od 11,50%.

Republički porez iz plaća radnika od dopunskog rada i rada dužeg od
punoga radnog vremena, te rada zaposlenih umirovljenika plaća se po stopi
od 60%.

Iznimno od odredbe članka 35. Zakona o neposrednim porezima jedinice
lokalne samouprave mogu u 1992. godini svojom odlukom propisati stopu poreza
iz plaća radnika.

Iz naknada za rad, koje primaju članovi upravaih odbora i stečajni upravitelji,
plaća se općinski i republički porez iz plaća radnika.

Članak 6.

Porez na prihod od autorskih prava, patenata i tehničkih unapređenja
plaćaju obveznici tog poreza po stopi od 15%.

Izuzetno od odredbe stavka 1. ovoga članka porez na prihod od autorskih
prava, patenata i tehničkih unapređenja plaća se:

a) po stopi od 30% na prihod ostvaren od

- priredbi artista, mađioničara, plesača, manekena, imitatora i slično,

b) po stopi od 20% na prihode od autorskih prava što ih ostvaruje osoba
na koju je

preneseno autorsko pravo,

c) po stopi od 5% na prihod od patenata i tehničkih unapređenja i drugih
oblika inovacija.

Stope poreza iz stavka 1. i 2. pod a) ovoga članka smanjuju se samostalnim
umjetnicima i ostalim građanima koji plaćaju doprinos za zdravstveno, mirovinsko
i invalidsko osiguranje samostalnih umjetnika za iznos stope tog doprinosa.

Stope poreza iz stavka 1. i 2. pod a) ovoga članka smanjuju se samostalnim
umjetnicima i estradnim radnicima koji sami sebi plaćaju doprinos za zdravstveno,
mirovinsko i invalidsko osiguranje, a oslobođeni su obveze plaćanja doprinosa
po Zakonu o samostalnim umjetnicima, za iznos stope doprinosa od kojeg
su po tom zakonu oslobođeni.

Članak 7.

Porez iz ukupnog prihoda građana plaća se po ovim stopama:

```
___________________________________________________________________
Na poreznu osnovicu                             Plaća se porez          Na osnovicu
preko hrvatskih                         hrvatskih               preko hrvatskog
dinara                  do                      dinara +  %             dinara
___________________________________________________________________
                        50.000                          3
50.000                  100.000         1.500 + 5               50.000
100.000         200.000         4.000 + 10              100.000
200.000         300.000         14.000 + 15             200.000
300.000         400.000         29.000 + 20             300.000
400.000         600.000         49.000 + 25             500.000
600.000         800.000         99.000 + 30             600.000
800.000         1,000.000               159.000 + 35            800.000
1,000.000                                       29.000 + 40             1,000.000
___________________________________________________________________

```

Članak 8.

Pravne osobe koje iz proračuna ostvare više od 50% ukupnog prihoda oslobađaju
se plaćanja poreza na dobit.

Članak 9.

Jadrolinija Rijeka, Hrvatsko željezničko poduzeće Zagreb, Hrvatska pošta
i telekomunikacije Zagreb, oslobađaju se uplate obračunatog poreza na dobit.

Poduzeća iz stavka 1. ovoga članka treba da ustupljeni porez na dobit
namijene za razvojne programe koje odobri Ministarstvo gospodarskog razvitka.

Članak 10.

Republički i općinski porez iz plaća radnika ne plaća se iz plaća radnika
koje se isplaćuju iz sredstava osiguranih u proračunu Republike Hrvatske
i budžetima jedinica lokalne samouprave.

Članak 11.

Uvodi se porez iz neto plaća i drugih osobnih primanja (u daljnjem tekstu:
porez iz neto-plaća).

Članak 12.

Porez iz neto plaća plaćaju svi zaposleni kod pravnih i fizičkih osoba,
građani koji obavljaju djelatnost sredstvima u vlasništvu građana i građani
koji povremeno obavljaju djelatnost pružanjem usluga pravnim i fizičkim
osobama koje obavljaju registriranu djelatnost, građani koji ostvaruju
prihode od autorskih prava, patenata i tehničkih unapređenja i umirovljenici.

Članak 13.

Osnovica poreza iz neto plaća je:

- za radnike zaposlene kod pravnih i fizičkih osoba i za vlasnike radnji
koji porez na dobit plaćaju prema ostvarenoj dobiti - bruto osobni dohodak
utvrđen u smislu propisa o neposrednim porezima, umanjen za poreze i doprinose
koji se plaćaju iz osobnog dohotka,

- za građane koji porez na dobit plaćaju u godišnjem paušalnom iznosu
- preračunata

godišnja osnovica umanjena za plaćeni porez i doprinose,

- za građane koji porez na dobit plaćaju u postotku od svakog pojedinačnog
bruto prihoda ostvarenog povremenim obavljanjem djelatnosti pružanjem određenih
usluga,

- pojedinačno ostvareni bruto prihod umanjen za porez na dobit koji
se plaća iz tog bruto prihoda,

- za građane koji ostvaruju prihode od autorskih prava, patenata i tehničkih
unapređenja - osnovica za obračun poreza na prihod od autorskih prava,
patenata i tehničkih unapređenja, umanjena za plaćeni porez i doprinose,

- za umirovljenike - mirovine i druga novčana primanja po propisima
iz mirovinskog i invalidskog osiguranja ili po posebnim propisima.

Članak 14.

Stope poreza na neto plaće su progresivne. Porez iz neto plaća plaća
se po sljedećim stopama:

```
___________________________________________________________________
Na poreznu osnovicu                     Plaća se                        Plaća se
preko hrvatskog                 hrvatskih                       na osnovicu
dinara                  do              dinara +%               preko           do
___________________________________________________________________
                        10.000                  4,5
10.000                  20.000          450 + 9,0               10.000          20.000
20.000                  30.000          1.350 + 15,0            20.000          30.000
30.000                  40.000          2.850 + 25,0            30.000          40.000
40.000                  50.000          5.350 + 35,0            40.000          50.000
50.000                  70.000          8.850 + 50,0            50.000          70.000
70.000                                  18.850 + 70,0           70.000
```

Članak 15.

Porez iz neto plaća ne plaća se iz zajamčenih osobnih dohodaka i mirovina
do iznosa zajamčenih osobnih dohodaka.

Ako građanin, uz mirovinu ili osobni dohodak, ostvaruje i druga novčana
primanja iz mirovinskog i invalidskog osiguranja, ili po drugim posebnim
propisima, porez iz neto plaća

ne plaća se, ako ukupan iznos novčanih primanja po svim osnovama ne
prelazi iznos zajamčenoga osobnog dohotka.

Članak 16.

Porez iz neto plaća obračunava i naplaćuje isplatitelj plaća, prihoda
ostvarenog povremenim obavljanjem djelatnosti pružanjem usluga, prihoda
od autorskih prava, patenata i tehničkih unapređenja te isplatitelj mirovine,
a porez iz neto plaća za građane, koji porez na dobit

plaćaju u godišnjem paušalnom iznosu, razrezuje i naplaćuje općinska
uprava društvenih prihoda po propisima o neposrednim porezima.

Ako građanin uz mirovinu ili osobni dohodak ostvaruje i druga novčana
primanja iz mirovinskog i invalidskog osiguranja ili po drugim posebnim
propisima, porez iz neto plaća obračunava i naplaćuje Republički fond mirovinskog
i invalidskog osiguranja.

Ako sjedište isplatitelja plaća, prihoda ostvarenog povremenim obavljanjem
djelatnosti naknada od autorskih prava, patenata i tehničkih unapređenja,
odnosno mirovine, nije na teritoriju Republike Hrvatske, primatelj plaće,
prihoda ostvarenog povremenim obavljanjem djelatnosti, prihoda od autorskih
prava, patenata i tehničkih unapređenja odnosno mirovine, dužan je sam
obračunati porez iz neto-plaća i uplatiti ga u roku od sedam dana od dana
primitka plaće, odnosno mirovine, na odgovarajući račun.

Članak 17.

Sredstva poreza iz neto plaća prihod su proračuna Republike Hrvatske.

Članak 18.

U pogledu obračuna, razreza i naplate poreza iz neto plaća, vođenja
prekršajnog postupka i izricanja kazni, odgovarajuće se primjenjuju propisi
o neposrednim porezima.

Članak 19.

Porez na neto-plaće na mirovine i druga novčana primanja po propisima
iz mirovinskog i invalidskog osiguranja ili po drugim posebnim propisima,
isplaćene za razdoblje do 31. prosinca 1991. godine, i na obračunate a
neisplaćene plaće za razdoblje do 30. studenog 1991. godine, plaća se po
stopi od 4,5%.

Porez iz neto-plaća građanima koji porez na dobit plaćaju u godišnjem
paušalnom iznosu za razdoblje listopad- prosinac 1991. godine razrezat
će se pri razrezu poreza za 1992. godinu.

Članak 20.

Pravne osobe koje imaju sjedište izvan teritorija Republike Hrvatske,
a na njezinom teritoriju imaju poslovne jedinice i predstavništva, obračunavaju
i plaćaju poreze prema propisima Republike Hrvatske, ako međunarodnim ugovorom
nije drukčije određeno.

Članak 21.

Porez na dobit fizičkih osoba koje taj porez plaćaju prema ostvarenoj
dobiti i u godišnjem paušalnom iznosu obračunava se i plaća prema propisima
i u korist jedinica lokalne samouprave na čijem je području sjedište radnje.

Ako fizička osoba obavlja djelatnost i u poslovnim jedinicama izvan
područja jedinica lokalne samouprave gdje je sjedište radnje, porez na
dobit obračunava se i plaća po propisima i u korist jedinice lokalne samouprave
na čijem je području poslovna jedinica.

Ako fizička osoba ima sjedište radnje izvan teritorija Republike Hrvatske,
a na njezinom teritoriju ima poslovnu jedinicu, porez na dobit obračunava
se i plaća prema propisima i

u korist jedinice lokalne samouprave na čijem je području poslovna jedinica.

Ako fizička osoba obavlja djelatnost, za koju se po važećim propisima
ne mora osnivati

radnja, porez na dobit obračunava se i plaća po propisima i u korist
jedinice lokalne samouprave na čijem je području prebivalište te osobe.

Ako fizička osoba nema sjedište radnje odnosno poslovne jedinice, porez
na dobit obračunava se i plaća po propisima i u korist lokalne samouprave
na čijem je području prebivalište te osobe.

Ako prebivalište fizičke osobe i prebivalište njezine obitelji nisu
na području iste jedinice lokalne samouprave, porez na dobit obračunava
se i plaća prema propisima i u korist jedinice lokalne samouprave na čijem
je području prebivalište obitelji fizičke osobe.

Ako fizička osoba i njegova obitelj imaju prebivalište izvan teritorija
Republike Hrvatske, a na njezinom teritoriju obavljaju djelatnost, porez
na dobit obračunava se i plaća prema propisima i u korist jedinice lokalne
samouprave na čijem se području obavlja djelatnost.

Članak 22.

Porez na dobit od svakog pojedinačno ostvarenog bruto prihoda obračunava
se i plaća po propisima jedinice lokalne samouprave na čijem je području
sjedište isplatitelja, a u korist jedinice lokalne samouprave u kojoj je
prebivalište poreznog obveznika.

Članak 23.

Općinski porez iz plaće radnika obračunava se po propisima jedinice
lokalne samouprave na čijem je području sjedište isplatitelja plaće, a
plaća se u korist jedinice lokalne samouprave na čijem je području prebivalište
radnika.

Ako je poslovna jedinica isplatitelja plaće, porez iz plaće obračunava
se po propisima lokalne samouprave na čijem se području nalazi, a plaća
se u korist jedinice lokalne samouprave na čijem je području prebivalište
radnika.

Ako prebivalište radnika i njegove obitelji nije na području iste jedinice
lokalne samouprave, porez se plaća jedinici lokalne samouprave na kojoj
je prebivalište njegove obitelji.

Ako radnik nema prebivalište na teritoriju Republike Hrvatske, porez
se obračunava i plaća prema propisima i u korist jedinice lokalne samouprave
gdje je sjedište isplatitelja plaće.

Članak 24.

Porez na prihod od poljoprivredne djelatnosti obračunava se i plaća
prema propisima i u korist jedinice lokalne samouprave na čijem se području
zemljište nalazi.

Ako građanin ima zemljište na području jedinice lokalne samouprave na
kojem je njegovo prebivalište, i na području drugih jedinica lokalne samouprave,
plaća porez prema propisima i u korist one jedinice lokalne samouprave
u kojoj građanin ima prebivalište.

Članak 25.

Porez na prihod od autorskih prava, patenata i tehničkih unapređenja,
obračunava se i plaća u korist jedinice lokalne samouprave u kojoj građanin
ima prebivalište.

Članak 26.

Porez na prihod od imovine od davanja u zakup, odnosno najam pokretnih
stvari, obračunava se i plaća prema propisima jedinica lokalne samouprave
u kojoj zakupodavatelj, odnosno najmodavatelj ima svoje prebivalište.

Članak 27.

Porez na nasljedstva i darove obračunava se i plaća po propisima i u
korist jedinica lokalne samouprave na čijem se području nalazi nasljeđena
ili na dar primljena imovina.

Članak 28.

Porez na dobitke od igara na sreću obračunava se i plaća prema propisima
i u korist jedinice lokalne samouprave na čijem je području sjedište isplatitelja
dobitka.

Članak 29.

Iznimno od odredbe članka 12. stavka 1. i članka 99. stavak 1. Zakona
o neposrednim porezima ("Narodne novine", br.19/90., 28/90. i
14/91.) za 1992. godinu porez na dobit u paušalnom iznosu, porez na prihod
od poljoprivredne djelatnosti, porez na prihod od imovine prema ostvarenom
prihodu i u paušalnom iznosu te porez na nasljedstva i darove razrezuje
se po općinskoj odluci o neposrednim porezima koja će biti na snazi 29.
veljače 1992. godine.

Članak 30.

Danom primjene ovoga zakona prestaje važiti Zakon o primjeni propisa
i rješavanju sukoba republičkih i pokrajinskih zakona na području poreza,
doprinosa i taksa ("Službeni list SFRJ", br. 47/83 - pročišćeni
tekst i"Narodne novine", br. 53/91.) i Uredba o porezu iz neto-plaća
i drugih osobnih primanja ("Narodne novine", br. 51/91 i 69/91).

Članak 31.

Ovlašćuje se ministar financija da donosi uputstva o primjeni pojedinih
odredbi ovoga zakona.

Članak 32.

Ovaj zakon stupa na snagu danom objave u "Narodnim novinama"
a primjenjuje se od 1. siječnja 1992. godine.

Klasa: 410-01 /91-01 /23

Zagreb, 29. prosinca 1991.

SABOR REPUBLIKE HRVATSKE

Predsjednik Vijeća udruženog rada

**mr. Ivan Matija, v. r.**

Predsjednik Sabora

**dr. Žarko Domljan, v r.**

Predsjednik Vijeća općina

**Luka Bebić, dipl. ing., v. r.**

Predsjednik Društveno-političkog vijeća

**Vice Vukojević, dipl. iur, v. r.**

Zakon, NN 73/1991-1879
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)